Til efteråret tager Fårup Sommerland første spadestik til et hotel, der skal stå klar til sæsonen 2016.

Når Fårup Sommerland tidligt på efteråret går i gang med byggeriet af et hotel til forlystelsesparken, er der tale om en drøm, der går i opfyldelse. - Vi har ønsket os et hotel i parken i årevis, og nu bliver det endelig en realitet. Den endelige beslutning blev taget på vores bestyrelsesmøde den 18. august, og vi er enige om straks at gå i gang med at føre planerne ud i livet, så vores gæster så hurtigt som muligt kan få glæde af hotellet, siger Fårup Sommerlands direktør, Søren Kragelund. Hotellet bliver fire-stjernet efter den internationale skala, og investeringen er i omegnen af 45 millioner kroner. Det nye hotel kommer til at ligge som en integreret del af parken, så gæsterne på hotellet kommer til at bo inde i parken og får en spændende udsigt over søen, Orkanen og Falken fra værelserne. Søren Kragelund håber, at hotellet vil trække endnu flere gæster til Nordjylland.